พระราชกฤษฎีกาเพิ่มทุนของธนาคารอาคารสงเคราะห์ (ฉบับที่ 3) พ.ศ. 2542
ประกาศวันที่ 1999-04-21

content: พระราชกฤษฎีกา เพิ่มทุนของธนาคารอาคารสงเคราะห์ (ฉบับที่ ๓) พ.ศ. ๒๕๔๒
content: ภูมิพลอดุลยเดช ป.ร. ให้ไว้ ณ วันที่ ๗ เมษายน พ.ศ. ๒๕๔๒ เป็นปีที่ ๕๔ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรเพิ่มทุนของธนาคารอาคารสงเคราะห์
content: อาศัยอำนาจตามความในมาตรา ๒๒๑ ของรัฐธรรมนูญแห่งราชอาณาจักรไทย และมาตรา ๖ วรรคสอง แห่งพระราชบัญญัติธนาคารอาคารสงเคราะห์ พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติธนาคารอาคารสงเคราะห์ (ฉบับที่ ๒) พ.ศ. ๒๕๓๕ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้
sectionNo: 1
content: มาตรา ๑ พระราชกฤษฎีกานี้เรียกว่า “พระราชกฤษฎีกาเพิ่มทุนของธนาคารอาคารสงเคราะห์ (ฉบับที่ ๓) พ.ศ. ๒๕๔๒”
sectionNo: 2
content: มาตรา ๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้เพิ่มทุนของธนาคารอาคารสงเคราะห์จากที่กำหนดไว้ในพระราชกฤษฎีกาเพิ่มทุนของธนาคารอาคารสงเคราะห์ (ฉบับที่ ๒) พ.ศ. ๒๕๓๙ อีก ๒๐,๐๐๐ ล้านบาท รวมเป็นทุน ๓๐,๐๐๐ ล้านบาท
sectionNo: 4
content: มาตรา ๔ ให้รัฐมนตรีว่าการกระทรวงการคลังรักษาการตามพระราชกฤษฎีกานี้
content: ผู้รับสนองพระบรมราชโองการ ชวน หลีกภัย นายกรัฐมนตรี
content: หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากธนาคารอาคารสงเคราะห์จำเป็นต้องนำหลักเกณฑ์มาตรฐานที่ธนาคารพาณิชย์ถือปฏิบัติ เช่น หลักเกณฑ์การระงับการรับรู้ดอกเบี้ยค้างรับเป็นรายได้ หลักเกณฑ์การจัดชั้นสินทรัพย์ที่ไม่มีราคาหรือเรียกคืนไม่ได้
content: และสินทรัพย์ที่สงสัยว่าจะไม่มีราคาหรือเรียกคืนไม่ได้ รวมทั้งการกันเงินสำรองหนี้สูญหรือหนี้สงสัยจะสูญ เป็นต้น มาใช้ในการดำเนินงานของธนาคารอาคารสงเคราะห์ตามนโยบายของกระทรวงการคลัง ซึ่งส่งผลทำให้การดำรงเงินกองทุนต่อสินทรัพย์เสี่ยงของธนาคารอาคารสงเคราะห์อาจต่ำกว่าเกณฑ์มาตรฐาน
content: ประกอบกับรัฐบาลจำเป็นต้องใช้ธนาคารอาคารสงเคราะห์เป็นกลไกในการให้สินเชื่อแก่ภาคธุรกิจเพื่อที่อยู่อาศัยและการขยายสินเชื่อเพื่อที่อยู่อาศัยไปสู่ประชาชนทั่วไป อันจะช่วยแก้ไขปัญหาด้านธุรกิจอสังหาริมทรัพย์ได้ส่วนหนึ่ง ดังนั้น
content: เพื่อให้การดำรงเงินกองทุนต่อสินทรัพย์เสี่ยงของธนาคารอาคารสงเคราะห์อยู่ในเกณฑ์มาตรฐานเดียวกันกับธนาคารพาณิชย์อันจะสอดคล้องกับนโยบายของกระทรวงการคลัง และเพื่อให้การแก้ไขปัญหาด้านธุรกิจอสังหาริมทรัพย์ของรัฐบาลบรรลุผล จึงมีความจำเป็นต้องเพิ่มทุนให้แก่ธนาคารอาคารสงเคราะห์ และโดยที่มาตรา ๖ วรรคสอง
content: แห่งพระราชบัญญัติธนาคารอาคารสงเคราะห์ พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติธนาคารอาคารสงเคราะห์ (ฉบับที่ ๒) พ.ศ. ๒๕๓๕ บัญญัติให้การเพิ่มทุนของธนาคารอาคารสงเคราะห์สามารถกระทำได้เป็นครั้งคราวตามความจำเป็นโดยตราเป็นพระราชกฤษฎีกา จึงจำเป็นต้องตราพระราชกฤษฎีกานี้